Akademisk Korforening

**Akademisk Korforening** er Universitetet i Oslos blandede kor. Koret ble stiftet 10. september 1930. Blant initiativtagerne var Rolf Jacobsen, og forutsetningen var at Thomas Beck skulle være dirigent, noe han var til 1955, da Arnulv Hegstad overtok og dirigerte koret til 2003. Dirigent fra våren 2004 er Gjermund Bjørklund.

## Om koret
Koret består av studenter, tidligere studenter og ansatte ved Universitetet i Oslo. Det har vært i uavbrutt virksomhet siden stiftelsen, og har i 2017 omkring 50 aktive medlemmer. Repertoaret favner vidt, fra store oratorier med solister og orkester, til a cappella, folkemusikk og viser.

Koret ble stiftet etter et opprop til studentene i Oslo-avisene i september 1930. Stud.med. Lars Barstad, cand.mag. Ole Jakob Domaas, cand.mag. Tryggve N. Gaarder, stud.filol. Rolf Jacobsen og stud.filol. Elisabeth Wiborg innbød til «dannelse av et frittstående akademisk blandet kor i Oslo». Stiftelsesmøtet ble holdt i Universitetets teologiske eksamenssal 10. september 1930.

Korets første dirigent ble Thomas Beck, som ledet koret fram til 1955. Beck var en av stifterne av Akademisk Korforening, og høsten 1999 ble han hedret med en jubileumskonsert på 100-årsdagen for hans fødsel. Akademisk Korforening framførte da fragmenter av Bjørnstjerne Bjørnsons «Arnljot Gelline», komponert av Thomas Beck.
I 1955 overtok Arnulv Hegstad dirigentstokken, og var korets dirigent fram til 2003. I 1999 mottok han Kongens fortjenstmedalje i gull for sin fremragende innsats i norsk musikkliv.

Akademisk Korforening har en spennende historie. Med en medlemsmasse som helt fra starten i 1930 har bestått av studenter, tidligere studenter og ansatte ved Universitetet i Oslo, har koret alltid hatt en ung og dynamisk profil. Koret har holdt seg levende og opprettholdt sine høye musikalske ambisjoner, selv i okkupasjonsårene under annen verdenskrig, og kan se tilbake på en så å si ubrutt aktivitet i over 85 år.

## Repertoar de siste år

Blant korets større oppgaver de siste årene kan nevnes:

* Mozart: Grosse Messe (c-moll messe). Frogner kirke, Paulus kirke, Oslo 2018, Church of Our Blessed Lady of the Sablon, Brussel, Belgia 2018.

* Schubert: Messe i Ass-dur. Universitetets Aula 2016, Vilnius, Litauen 2017
* Verdi: Messa Da Requiem. Oslo domkirke 2015
* Orff: Carmina Burana med Drammen symfoniorkester. Universitetets Aula og Drammens teater 2014
* Gjeilo: Sunrise Mass. Norges musikkhøgskole 2014. Gotland, Sverige 2014
* Bach: H-moll messe med Barokkanerne. Oslo domkirke 2010
* Larsson: Förkledd Gud. Store Studio og Helgerud Kirke 2010
* Bach: Juleoratoriet, Grønland Kirke 2009
* Britten: Hymn to St. Cecilia og Rossini: Petite Messe Solennelle. Universitetets Aula 2005
* Bernstein: Chichester Psalms og Fauré: Requiem. Frogner kirke 2004
* Dvorak: Rekviem. Oslo Konserthus 2003
* Brahms: Ein deutsches Requiem. Frogner kirke 2000
* Händel: Messias. Frogner kirke 2000, Ris kirke 2011
* Schubert: Messe i G-dur og Mozart: Ave Verum. Frogner kirke 1998
* Flere oppføringer av Verdis Requiem, sist sammen med Oslo Filharmoniske Orkester, Oslo Filharmoniske Kor, Cæciliaforeningen og Helsingborg Konserthuskör, under ledelse av Mariss Jansons. Oslo Konserthus 1997
* Mendelsohn: Elias. Universitetets Aula og Moss kirke 1996
* Orff: Carmina Burana Aulaen 1995 og 2003
* Mahler: Symfoni nr. 8. Oslo Konserthus 1991
* Haydn: Skapelsen. Oslo domkirke 1990
Koret har i årenes løp hatt hyppige opptredener over store deler av Norge og i en rekke land i Europa. Akademisk Korforening har også vært med på flere radio- og TV-opptredener. I 1983 vant koret den internasjonale kringkastingskonkurransen «Let the Peoples Sing», og sommeren 1997 må nevnes spesielt førsteprisen på The Scandinavian Choral Festival i York.

## Referanser


## Eksterne lenker
* Akademisk Korforening – Offisiell hjemmeside